হরমোন রূপে ইথিলিন
উদ্ভিদ হরমোন হিসেবে ইথিলিনের ভূমিকা অনস্বীকার্য। এটি মূলত একটি গ্যাসীয় হাইড্রোকার্বন (অ্যালকিন)। এটি মূলত বৃদ্ধ কিংবা পরিপক্ব উদ্ভিদাংশ থেকে নিঃসৃত হয়ে থাকে। বিজ্ঞানী এইচ. কাজিন্স ১৯১০ সালে হরমোন রূপে ইথিলিনের কাজকে চিহ্নিত ও ব্যাখ্যা করেন। তিনি কয়েকটি পরিপক্ব কমলালেবুর সাথে কয়েকটি কাঁচা কলা রেখে দেন ও পরীক্ষা করে দেখতে পান যে, কমলালেবু থেকে নিঃসৃত এক গ্যাসীয় পদার্থ কলাগুলিকে পাকতে সাহায্য করছে। পরীক্ষা করে তিনি এই গ্যাসীয় পদার্থটি যে ইথিলিন তা জানতে পারেন। উদ্ভিদ হরমোন মূলত দুপ্রকার, যথাক্রমে বৃদ্ধিকারক ও বৃদ্ধিরোধক। ইথিলিনকে সরাসরি ভাবে কোনো শ্রেণীর অন্তর্ভুক্ত করা যায়না। কারণ ইথিলিন উভয় প্রকার কাজই প্রদর্শন করে।